Source: https://perpatvar.co/2019/09/09/meghosszabbitotta-a-szuleire-tamado-lany-letartoztatasat-a-birosag/
Timestamp: 2020-07-14 02:18:06
Document Index: 14355733

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Meghosszabbította a szüleire támadó lány letartóztatását a bíróság – Perpatvar – perek, bűnügyek, ügyek és esetek
Budapest, 2019. szeptember 9., hétfő (MTI) – Meghosszabbította a bíróság a januárban édesapjára és mostohaanyjára támadó fiatal lány javítóintézeti letartóztatását – közölte a Budakörnyéki Járásbíróság hétfőn az MTI-vel.
Azt írták: a gyanúsított januárban egy meghiúsult szökési kísérlet után édesapjával szóváltásba keveredett, majd egy konyhakéssel őt mellkason, mostohaanyját pedig vesetájékon megszúrta.
Bár a 14 évesnél fiatalabb, de 12 évesnél idősebb gyanúsított az igazságügyi elmeorvos és pszichológus szakértő egyesített véleménye szerint rendelkezett a bűncselekmény következményeinek felismeréséhez szükséges belátási képességgel, a kihallgatások alatt magatartása fokozatosan pszichopátiás jelleget öltött.
A gyanúsított a javítóintézetben is többször fenyegette társait, már a harmadik héten szükség volt biztonsági elkülönítésére, amelyet azóta többször is el kellett elrendelni.
A bíróság szerint szabadon hagyása esetén feltételezhető, hogy a lány a sértettek vagy más sérelmére újabb bűncselekményt kísérelne meg, még abban az esetben is, ha gyermekvédelmi intézményben helyeznék el, mivel az őrzése és folyamatos felügyelete az alapellátásban nem biztosítható.
Ezért a Budakörnyéki Járásbíróság úgy döntött, hogy a gyanúsított korábban elrendelt letartóztatását az első fokú bíróság tárgyalás előkészítése során hozott határozatáig, de legfeljebb december 11-éig meghosszabbítja a Rákospalotai Javítóintézetben. A döntés nem végleges, de végrehajtható.
Tagged as: családi veszekedés, javítóintézet, letartóztatás
Ítélet a hamis aranytömbökkel elkövetett csalás ügyében